ESIMERKKI TARJOUSPYYNNÖSTÄ

**TARJOUSPYYNTÖ TAIDEKLUBIEN VETÄMISESTÄ**

Tällä tarjouspyynnöllä xx [kunta/kaupunki/muu tilaaja] hakee palveluntarjoajia etsivän vanhustyön taideklubien vetäjiksi vuodeksi 20XX.

Taideklubien osallistujat ovat +65-vuotiaita. Klubeilla käsitellään taiteen keinoin elämän muutoskohtia. Kenties osallistujat saattavat juuri olla sellaisessa: esimerkiksi jääneet juuri eläkkeelle tai aloittaneet omaishoitajana. Toimintaan ohjataan eri palveluista. Klubikokonaisuuksia toteutetaan [määrä]. Ne kokoontuvat viikon välein, yhteensä 10 kertaa. Yhdessä klubissa on 10–15 osallistujaa.

Taideklubien pääasiallisen taidelajin tulee olla esittävän taiteen alueelta, esimerkiksi musiikkia, teatteria, tanssia, sirkusta, sanataidetta tai performanssitaidetta. Esittävän taiteen lisäksi voidaan hyödyntää myös muita taidelajeja osana kokonaisuutta. Vetäjien tulee olla ammattitaiteilijoita tai taidepedagogeja; tärkeätä on vahva osaaminen ryhmänohjaajana.

Kokoontumisten aikana osallistujat pääsevät tutustumaan taiteen tekemiseen yhteisen työskentelyn kautta. Toiminnan päätteeksi valmistetaan yhdessä pienimuotoinen esitettävä/julkaistava lopputulos, esimerkiksi pieni demoesitys, yhdessä tehty kappale tai runokirja – jotain ympäröivälle yhteisölle jaettavaa. Lopputuloksen tekemisen tulee sisältyä kymmeneen kokoontumiskertaan. Pienimuotoisen lopputuloksen tekemisen on tarkoitus tukea prosessia ja työskentelyyn sitoutumista. Oleellista toteutuksessa on yhteinen turvallinen prosessi ryhmän ehdoilla. Osallistujien omat tarinat tai oman elämätilanteen jakaminen toisten samantyyppisessä tilanteessa olevien kanssa on myös jollain tapaa mukana työskentelyssä.

Vetäjät ja osallistujat sitoutuvat työskentelyyn kymmeneksi viikoksi. Vähintään toisen vetäjistä on oltava joka kerta mukana, jotta yhteinen prosessi on mahdollinen. Toinen vetäjä voi olla myös vaihtuva.

Koko prosessin ajan palveluntuottajan yhteistyökumppanina toimii [koordinaattori/tuottaja tilaajapuolelta].

**Tarjouksen sisältö:**

 Palveluntarjoaja vastaa klubien suunnittelusta ja toteutuksesta. Tarjouksessa tulee käydä ilmi yhden klubin toteutuksen kustannus eriteltynä (alv. 0€). Tähän kustannukseen tulee sisällyttää kaikki kulut, kuten taiteilijoiden palkat, materiaalikulut, taiteilijoiden mahdolliset matkakulut yms. Tarjouksessa tulee kertoa mm. kuinka monta vetäjää siihen kuuluu, kuinka kauan yksi kerta kestää, minkälaisia materiaalikuluja siihen sisältyy.

 Tarjouksessa tulee olla kuvaus/esittely klubeihin tarjottavasta taiteellisesta sisällöstä ja vetäjien aikaisemmasta kokemuksesta.

 Taiteilijoiden toivotaan myös osallistuvan hankkeen kehitystyöhön, joka voi sisältää esimerkiksi tuottamista, toimintamallin kehitystyötä, raporttien kirjoittamista tai toimintamallin esittelytilaisuuksiin osallistumista. Tätä varten tarjouksesta tulee käydä ilmi erillinen tuntihinta lisätöille. Lisätöistä sovitaan aina erikseen ja ne eivät liity varsinaisten klubien suunnitteluun tai toteutukseen, mitkä ovat omia kokonaisuuksiaan. Lisätöitä ostetaan valitulta palvelutarjoajalta tai -tarjoajilta yhteensä noin 100–300 tuntia. Lisätuntien määrä tarkentuu lopullista tilausta neuvotellessa.

 Tilaaja vastaa klubien tilojen hankinnasta kuluineen sekä osallistujien valinnasta.

 Lopullinen tilaus neuvotellaan valitun/valittujen tarjoajan/tarjoajien kanssa.

[HUOM! Tarjouspyynnön sisältöön vaikuttaa tietysti se, kerrotaanko tarjoajille etukäteen klubien budjetti. Kertomatta jättäminen voi toisaalta antaa osviittaa siitä, miten tarjoajat arvottavat ja arvostavat omaa työtään.]